**KURZ č. 22: PANCIER SPRAVODLIVOSTI**

Na kurze duchovného poradenstva 17. 9. 2016 v Trebišove sme sa venovali duchovnej výzbroji – konkrétne pancieru spravodlivosti. Na začiatku sme mali chvály a potom nasledovali 3 semináre. S Božím Slovom sa zdieľali miestny pastor Radovan Mikula a starší zboru Michal Polák.

Prvý seminár bol o Božej spravodlivosti.  Pozerali sme sa biblicky na Boží trón, ktorý je postavený na práve a spravodlivosti. Neskôr pastor Radovan Mikula vysvetľoval Božiu spravodlivosť aj v súvislosti s chválou. Začali sme prepájať Božiu a ľudskú spravodlivosť skrze Ježiša Krista, keď sme si uvedomili, že oheň, ktorý ide pred Bohom nás prepaľuje vtedy, keď my pristupujeme pred Boží trón, napríklad chválou. Prepálenie Jeho ohňom spôsobuje v našich životoch spravodlivosť Božiu.

Na druhom seminári vyučoval starší zboru Michal Polák o páde v ľudskej spravodlivosti. Hovorili sme o prvom páde do hriechu, o páde Adama a Evy. Neskôr sme sa venovali porovnaniu Božej- správnej a ľudskej – nesprávnej spravodlivosti. Bolo dôležité to spomenúť, pretože ľudia vo svojej spravodlivosti mnohokrát súdia tak, ako sa to Bohu vôbec nepáči - beda tým, ktorí hovoria zlému dobré a dobrému zlé, ktorí kladú tmu za svetlo a svetlo za tmu, ktorí kladú horké za sladké a sladké za horké! ~ Izaiáš 5:20  
 Je teda dôležité, aby sme sa stále viac približovali k Božej spravodlivosti.

Téma tretieho semináru bola o nás, ľuďoch, ako o Božích víťazoch chodiacich v Ježišovej spravodlivosti. Pastor Rado Mikula hovoril o pokání, ako o dôležitej súčasti kresťanského života, bez ktorého v Božej spravodlivosti zostať nemôžeme. Ďalej sme sa venovali dôležitosti viery v živote víťaza, ktorým každý kresťan už je, oslave víťazstva a nesení dobrej správy - „evangelión!“. Pastor ďalej poukázal na vzácnosť prítomnosti Svätého Ducha v našich životoch, ktorý za nás bojuje a je závdavkom nášho víťazstva.   
Neskôr sme sa do hĺbky pozreli na 4 miesta víťazstva z 2. Kráľov 2.   
1) Gilgál: víťazstvo nad smrťou – odvrátenie starého života   
2) Bétel: zmluva s Bohom – Božie slovo potvrdené mocou  
3) Jericho: zasľúbená zem – vďaka poslušnosti  
4) Jordán: miesto pomazania, zmocnenia Bohom – víťazstvo

Celé vyučovanie o panciere spravodlivosti z tohoto kurzu si možete objednať na CD, poslaním e-mailu na adresu mikularado@gmail.com

Miriam Gajková